Gudmund på Glæsivollene

Gudmund på Glæsivollene (Godmund, norrønt: Guðmundr), var en mytisk norsk konge i det opprinnelig omtalte Jotunheim i Finnmark. og hersket over området Glæsivollene. (Glæsisvellir) som var kjent som et fristed for krigere.

Gudmund omtales i flere fornaldersagaer:
Bosi og Herrauds saga (Bósa saga ok Herrauðs)
Helgi Thorissons tått (Helga þáttr Þórissonar)
Hervors saga (Hervarar saga ok Heiðreks)
Tåtten om Norne-Gjest (Norna-Gests þáttr)
Thorstein Bæjarmagns tått (Þorsteins þáttr bæjarmagns)

Han figurerer også i Saxo Grammaticus' bok Gesta Danorum (Bok VIII) og i Sagaen om Samson den fagre, en islandsk saga fra sen middelalder i sjangeren høvisk litteratur eller ridderromaner.

Gudmund bar samme navn som sin far, men sønnen fikk tilnavnet Úlfhéðinn («ulvepels») som er synonymt med berserk for å skille mellom far og sønn. I noen kilder sies Gudmund Úlfhéðinn å ha sønnen Heidrek Ulveham (Heiðrekr Úlfhamr). I Hervors saga heter Gudmunds sønn Höfund som ble gift med sagaens Hervor. Deres sønner var Angantyr og Heidrek. Denne Heidrek var farfar til Heidrek Ulveham. Saxo Grammaticus omtaler i Gesta Danorum (Bok VIII) Gudmund Ulfheðinn som Guthmundus og omtaler ham som en kjempe og bror til Geirrød (Geruthus). Ifølge Saxo bodde Gudmund i Bjarmeland.

Han har noen steder fått tilnavnet faxe, det vil si «han med man», «hesten». Det er foreslått at dette trekker en forbindelse mellom Gudmund og Oskoreia (Åsgårdsreia) som etter folketrua opptrer midtvinters, mellom jul og nyttår. Otto Höfler, som bygde videre på etnologen Nils Lids forskning, har funnet at navnet fax og faxe refererer til grastyper eller aks som ferilitetssymboler i juleneket

Ingemar Nordgren betraktet Gudmund den eldre (faren) som en slags «kult-gud», og sønnen ble en slags «fertilitets-gud» i en tidlig form som etter hvert ble identifisert med Odin. Glæsivollene, Gudmunds hjemsted, ble betraktet som motsvarende Valhall.

Den islandske litteraturforskeren Einar Ólafur Sveinsson mente at myten rundt Gudmund var av irsk opprinnelse, mens Geirrød var skandinavisk.

Referanser

Personer fra norrøn mytologi
Nordmenn fra vikingtiden
Norske småkonger